b'\n_START_ARTICLE_\nTerveydenhoito Suomessa\n_START_PARAGRAPH_\nTerveydenhuolto Suomessa on jaettu yksityisen ja julkisen sektorin kesken._NEWLINE_Julkinen terveydenhuolto on j\xc3\xa4rjestetty kunnallisiin terveyskeskuksiin ja aluesairaaloihin, joissa tehd\xc3\xa4\xc3\xa4n terveydenhoidolliset rutiinioperaatiot. Yliopistosairaaloissa on erikoissairaanhoidon erikoistiet\xc3\xa4mys. Kouluterveydenhuolto on t\xc3\xa4rke\xc3\xa4 osa julkista terveydenhoitoa. Kansalaisilta ker\xc3\xa4t\xc3\xa4\xc3\xa4n sairasvakuutusmaksua julkisiin terveysmenoihin._NEWLINE_Yksityiselle sektorille kuuluu ty\xc3\xb6terveydenhuolto, mink\xc3\xa4 lis\xc3\xa4ksi Suomessa on yksityisi\xc3\xa4 terveysasemia ja sairaaloita._NEWLINE_Parhaillaan k\xc3\xa4ynniss\xc3\xa4 oleva sosiaali- ja terveydenhuollon uudistus pyrkii uudistamaan suomalaista terveydenhuoltoa siirt\xc3\xa4m\xc3\xa4ll\xc3\xa4 terveydenhuolto kuntien vastuulta maakunnille ja siirtym\xc3\xa4ll\xc3\xa4 monituottajamalliin, jossa yksityisten yritysten rooli palveluntuottajana kasvaisi. Lakivalmistelu on parhaillaan k\xc3\xa4ynniss\xc3\xa4, ja hallituksen esityst\xc3\xa4 on my\xc3\xb6s kritisoitu laajasti eri asiantuntijoiden tahoilta.\n_START_SECTION_\nTerveydenhuoltopalvelujen k\xc3\xa4ytt\xc3\xb6\n_START_PARAGRAPH_\nVajaat 40 prosenttia suomalaisista k\xc3\xa4y v\xc3\xa4hint\xc3\xa4\xc3\xa4n kerran vuodessa avoterveydenhuollon l\xc3\xa4\xc3\xa4k\xc3\xa4rin vastaanotolla. Puolet l\xc3\xa4\xc3\xa4k\xc3\xa4rill\xc3\xa4 k\xc3\xa4yneist\xc3\xa4 potilaista on k\xc3\xa4ytt\xc3\xa4nyt terveyskeskuksen palveluja, kolmannes ty\xc3\xb6terveyshuollon palveluja ja l\xc3\xa4hes kolmannes yksityisl\xc3\xa4\xc3\xa4k\xc3\xa4rin palveluja. Suurituloiset k\xc3\xa4yv\xc3\xa4t kaksi kertaa useammin l\xc3\xa4\xc3\xa4k\xc3\xa4rill\xc3\xa4 kuin pienituloiset ja k\xc3\xa4ytt\xc3\xa4v\xc3\xa4t viisi kertaa enemm\xc3\xa4n yksityisl\xc3\xa4\xc3\xa4k\xc3\xa4reiden palveluita.\n_START_SECTION_\nTerveydenhuollon saavutusten mittareita\n_START_PARAGRAPH_\nSuomalaisten elinajanodote vuonna 2011 oli 79,27 vuotta, naisilla (82,89 vuotta) parempi kuin miehill\xc3\xa4 (75,79 vuotta). Maailman maista t\xc3\xa4m\xc3\xa4 oli 39. sijalla.Lapsikuolleisuus vuonna 2011 oli 3,43 lasta tuhatta el\xc3\xa4v\xc3\xa4n\xc3\xa4 syntynytt\xc3\xa4 kohti. T\xc3\xa4m\xc3\xa4 oli maailmassa 12. pienin, Pohjoismaista Ruotsissa tilanne oli viel\xc3\xa4 parempi (2,74) mutta Norjassa (3,52 ja Tanskassa (4,24) huonompi kuin Suomessa._NEWLINE_Vuonna 2010 Suomessa oli l\xc3\xa4\xc3\xa4k\xc3\xa4ri joka 265 asukasta kohti.\n_START_SECTION_\nNeuvola\n_START_PARAGRAPH_\nTerveydenhoito alkaa jo ennen syntym\xc3\xa4\xc3\xa4, kun siki\xc3\xb6n tilaa seurataan ilmaisilla neuvolak\xc3\xa4ynneill\xc3\xa4. Lastenneuvola hoitaa alle kouluik\xc3\xa4isten terveytt\xc3\xa4 ja hyvinvointia ja huolehtii esimerkiksi rokotuksista. Neuvolaj\xc3\xa4rjestelm\xc3\xa4n kehitys alkoi jo 1920-luvulla, ja se tuli laajemmin k\xc3\xa4ytt\xc3\xb6\xc3\xb6n sotien j\xc3\xa4lkeen.\n_START_SECTION_\nKouluterveydenhuolto\n_START_PARAGRAPH_\nNeuvolan j\xc3\xa4lkeen suomalainen siirtyy kouluterveydenhuollon piiriin ja p\xc3\xa4\xc3\xa4see koulun kautta suunterveydenhuoltoon. Alle 18-vuotiaat ja raskaana olevat naiset saavat ilmaisen hammashoidon. My\xc3\xb6s kunnallisten terveysasemien palvelut ovat maksuttomia alle 18-vuotiaille.\n_START_SECTION_\nTy\xc3\xb6terveyshuolto\n_START_PARAGRAPH_\nTy\xc3\xb6nantajilla on lakis\xc3\xa4\xc3\xa4teinen velvollisuus j\xc3\xa4rjest\xc3\xa4\xc3\xa4 ty\xc3\xb6ntekij\xc3\xb6illeen maksutonta ennaltaehk\xc3\xa4isev\xc3\xa4\xc3\xa4 ty\xc3\xb6terveyshuoltoa, johon kuuluvat muun muassa m\xc3\xa4\xc3\xa4r\xc3\xa4aikaiset terveystarkastukset. Useimmat ty\xc3\xb6nantajat j\xc3\xa4rjest\xc3\xa4v\xc3\xa4t ty\xc3\xb6ntekij\xc3\xb6illeen t\xc3\xa4m\xc3\xa4n lis\xc3\xa4ksi my\xc3\xb6s vapaaehtoista ilmaista perus- tai erikoisterveydenhuoltoa.\n_START_SECTION_\nYleinen terveydenhuolto\n_START_PARAGRAPH_\nPotilailla on oikeus k\xc3\xa4ytt\xc3\xa4\xc3\xa4 kaikissa el\xc3\xa4m\xc3\xa4nvaiheissaan my\xc3\xb6s kunnallisen terveysaseman edullisia palveluita. Sen lis\xc3\xa4ksi potilailla on oikeus k\xc3\xa4ytt\xc3\xa4\xc3\xa4 edullisia julkisia erikoisl\xc3\xa4\xc3\xa4k\xc3\xa4ripalveluita siin\xc3\xa4 tapauksessa, ett\xc3\xa4 saa niihin l\xc3\xa4hetteen terveysaseman yleisl\xc3\xa4\xc3\xa4k\xc3\xa4rilt\xc3\xa4 tai ty\xc3\xb6terveysl\xc3\xa4\xc3\xa4k\xc3\xa4rilt\xc3\xa4. Yksityiselle l\xc3\xa4\xc3\xa4k\xc3\xa4rille ei tarvita l\xc3\xa4hetett\xc3\xa4.\n_START_SECTION_\nOpiskelijoiden terveydenhuolto\n_START_PARAGRAPH_\nOpiskelijoilla on oikeus k\xc3\xa4ytt\xc3\xa4\xc3\xa4 my\xc3\xb6s opiskelupaikkakunnalla j\xc3\xa4rjestett\xc3\xa4v\xc3\xa4\xc3\xa4 opiskelijaterveydenhuoltoa, joka on osittain maksullista, mutta edullisempaa kuin yksityisl\xc3\xa4\xc3\xa4k\xc3\xa4rit. T\xc3\xa4m\xc3\xa4n lis\xc3\xa4ksi yliopisto-opiskelijoiden on maksettava vuosittainen lakis\xc3\xa4\xc3\xa4teinen vuotuinen Yths:n eli Ylioppilaiden terveydenhuoltos\xc3\xa4\xc3\xa4ti\xc3\xb6n terveydenhuoltomaksu my\xc3\xb6s siin\xc3\xa4 tapauksessa, etteiv\xc3\xa4t k\xc3\xa4yt\xc3\xa4 opiskelijaterveydenhuollon palveluita. My\xc3\xb6s ammattikorkeakoulujen opiskelijat siirtyv\xc3\xa4t Yths:n palveluiden piiriin alustavasti 2019.\n_START_SECTION_\nErikoissairaanhoito\n_START_PARAGRAPH_\nErikoissairaanhoidon j\xc3\xa4rjest\xc3\xa4mist\xc3\xa4 varten kunnat ovat muodostaneet sairaanhoitopiirej\xc3\xa4, jotka yll\xc3\xa4pit\xc3\xa4v\xc3\xa4t keskussairaaloita ja joitakin aluesairaaloita. Sairaanhoitopiirej\xc3\xa4 on Suomessa 20. Lis\xc3\xa4ksi Suomessa on my\xc3\xb6s yksityisi\xc3\xa4 sairaaloita.\n_START_SECTION_\nYliopistolliset sairaalat\n_START_PARAGRAPH_\nSuomessa on viisi yliopistollista sairaalaa: Helsingiss\xc3\xa4, Tampereella, Turussa, Kuopiossa sek\xc3\xa4 Oulussa. Niiden yhteydess\xc3\xa4 toimii kunkin kaupungin yliopiston l\xc3\xa4\xc3\xa4ketieteellinen tiedekunta, ja sairaalassa annetaan opetusta eri l\xc3\xa4\xc3\xa4ketieteen alojen ja hoitoty\xc3\xb6n opiskelijoille.\n_START_SECTION_\nPotilaiden yhdenvertaisuus ja oikeusturva\n_START_PARAGRAPH_\nSuurituloiset saavat pienituloisia parempaa hoitoa julkisessa terveydenhuollossa, vaikka terveyspolitiikan tavoitteeksi on asetettu kaikille yht\xc3\xa4l\xc3\xa4inen terveyspalvelujen saatavuus ja laatu. T\xc3\xa4m\xc3\xa4 n\xc3\xa4kyy muun muassa siin\xc3\xa4, ett\xc3\xa4 toimihenkil\xc3\xb6t p\xc3\xa4\xc3\xa4sev\xc3\xa4t sepelvaltimokirurgisiin toimenpiteisiin ja kaihileikkauksiin helpommin kuin ty\xc3\xb6ntekij\xc3\xa4t, ja akuuttia infarktia hoidetaan intensiivisimmin silloin, kun potilas on suurituloinen._NEWLINE_L\xc3\xa4\xc3\xa4k\xc3\xa4rit ovat velvoitettuja pit\xc3\xa4m\xc3\xa4\xc3\xa4n kirjaa vastaanotolla esiin tulleista asioista ja potilailla on oikeus tarkistaa l\xc3\xa4\xc3\xa4k\xc3\xa4reiden tekem\xc3\xa4t kirjaukset. Jos l\xc3\xa4\xc3\xa4k\xc3\xa4ri unohtaa kirjata oleellisia asioita ja tapahtuu potilasvahinko, tuomioistuin saattaa ratkaista asian l\xc3\xa4\xc3\xa4k\xc3\xa4rin tekemien puutteellisten merkint\xc3\xb6jen perusteella.\n_START_SECTION_\nRahoitus ja sairausvakuutusj\xc3\xa4rjestelm\xc3\xa4\n_START_PARAGRAPH_\nVuonna 2013 Suomen terveydenhuoltomenot olivat 18,5 miljardia euroa eli asukasta kohden 3\xc2\xa0395 euroa._NEWLINE_Terveydenhuoltomenojen julkisen rahoituksen osuus oli 75,6 prosenttia ja yksityisen rahoituksen osuus 24,4 prosenttia. _NEWLINE_Vuonna 2009 terveydenhuollon menoista valtio maksoi nelj\xc3\xa4sosan, kunnat kolmasosa. Kelan osuus oli 15\xc2\xa0%, kotitalouksien 19\xc2\xa0% ja muiden yksityisten tahojen kuusi prosenttia._NEWLINE_Menot olivat vuonna 2006 asukasta kohti keskim\xc3\xa4\xc3\xa4rin 2600 euroa. T\xc3\xa4m\xc3\xa4 oli 8,2 prosenttia bruttokansantuotteesta, v\xc3\xa4hemm\xc3\xa4n kuin OECD.maiden keskiarvo 9 prosenttia. Terveydenhuollon, etenkin l\xc3\xa4\xc3\xa4kkeisiin ja hammashoitoon liittyv\xc3\xa4t menot kasvoivat vuosina 1995\xe2\x80\x932006._NEWLINE_Kelan julkinen sairausvakuutus koskee Suomessa vakituisesti asuvia. Se korvaa my\xc3\xb6s osan l\xc3\xa4\xc3\xa4kkeist\xc3\xa4, matkakuluista ja yksityisl\xc3\xa4\xc3\xa4k\xc3\xa4rin maksusta, jos l\xc3\xa4\xc3\xa4k\xc3\xa4rik\xc3\xa4ynti liittyy sairauteen, raskauteen tai synnytykseen.\n_START_SECTION_\nKustannusten kasvu\n_START_PARAGRAPH_\nHoitomenojen kasvu selittyy osittain v\xc3\xa4est\xc3\xb6nkasvulla ja ik\xc3\xa4rakenteen vanhentumisena, osittain hoidon laadun paranemisena mm. teknologian kehityksen ansiosta._NEWLINE_Muilla kuin kaikkein vanhimmilla potilailla kuolemaa edelt\xc3\xa4v\xc3\xa4t kustannukset (mallinnuksessa viimeinen vuosi) ovat moninkertaisia muihin kustannuksiin verrattuna._NEWLINE_Elini\xc3\xa4n pidentymisen lis\xc3\xa4ksi my\xc3\xb6s ihmisten terveys on parantunut ja hoivan tarve on siirtynyt my\xc3\xb6hemmille elinvuosille. Toisaalta yli 85-vuotiaana toimintakyky usein heikkenee ja i\xc3\xa4n my\xc3\xb6t\xc3\xa4 muistisairaudet lis\xc3\xa4\xc3\xa4ntyv\xc3\xa4t. Kuitenkin esimerkiksi Etel\xc3\xa4-Karjalan sairaanhoitopiiriss\xc3\xa4 94\xc2\xa0% yli 75-vuotiaista asuu kotonaan.\n_START_SECTION_\nTerveystaloustiede\n_START_PARAGRAPH_\nTerveydenhuollon hy\xc3\xb6tyj\xc3\xa4 ja kustannuksia pyrit\xc3\xa4\xc3\xa4n yhteiskunnassa mittaamaan ja ohjaamaan terveystaloustieteen avulla. N\xc3\xa4in koska terveydenhoitoon pavostettavat voimavarat ovat rajallisia ja niist\xc3\xa4 pyrit\xc3\xa4\xc3\xa4 saamaan tehokas mutta my\xc3\xb6s oikeudenmukainen tuotto. Terveystaloustieteess\xc3\xa4 pyrit\xc3\xa4\xc3\xa4n l\xc3\xb6yt\xc3\xa4m\xc3\xa4\xc3\xa4n linja tehokkuuspyrkimyksen ja oikeudenmukaisuuspyrkimuksen v\xc3\xa4lill\xc3\xa4 .\n_START_SECTION_\nElinsiirrot\n_START_PARAGRAPH_\nTerveyden ja sairaanhoidon professori Martti Kekom\xc3\xa4en mukaan munuaisensiirto v\xc3\xa4hent\xc3\xa4\xc3\xa4 terveydenhuollon kokonaiskustannuksia. Nyky\xc3\xa4\xc3\xa4n elinsiirron kustannusvastuu on kunnilla. T\xc3\xa4m\xc3\xa4 kustannusten jako ei edist\xc3\xa4 kokonaiskustannusten minimointia ja asiakkaiden terveydenhoidon parannusta. Siksi munuais- ja maksaliitto ja syd\xc3\xa4n ja keuhkosiirrokkaat kannattavat elinluovutustoiminnan kustannusvastuun siirtoa valtiolle. Kaikki Suomen elinsiirrot tehd\xc3\xa4\xc3\xa4n Hyksiss\xc3\xa4. Vuonna 2006 tehtiin 294 elinsiirtoa ja vuonna 2008 tehd\xc3\xa4\xc3\xa4n ennusteen mukaan noin 210. Esimerkiksi munuaistensiirto maksaa 16 000 euroa.\n_START_SECTION_\nTilastotietoa\n_START_PARAGRAPH_\nOECD:n Health at a Glance -raportin mukaan Suomen terveydenhuollon laatu on ollut edelleen vuonna 2011 parempi kuin OECD-maissa keskim\xc3\xa4\xc3\xa4rin. Esimerkiksi terveysmenot suhteessa bruttokansantuotteeseen ovat alle keskiarvon, mink\xc3\xa4 lis\xc3\xa4ksi seulonnat (Suomessa on OECD-maiden kattavin rintasy\xc3\xb6pien seulontaohjelma) ja rokotusohjelmat ovat kattavia, aivohalvauksen j\xc3\xa4lkeinen 30 p\xc3\xa4iv\xc3\xa4n sairaalakuolleisuus on Suomessa OECD-maiden alhaisimpia, jopa alle puolet OECD-maiden keskiarvosta ja syd\xc3\xa4ninfarktin j\xc3\xa4lkeinen sairaalakuolleisuus on alle OECD-maiden  keskiarvon. Seulontojen my\xc3\xb6t\xc3\xa4 rintasy\xc3\xb6p\xc3\xa4- ja kohdunkaulansy\xc3\xb6p\xc3\xa4kuolleisuus on Suomessa OECD-maiden keskiarvoa matalampi. Suomen terveydenhuoltoj\xc3\xa4rjestelm\xc3\xa4n tasa-arvoisuus on OECD:n raportoinnin mukaan kehittyneiden maiden keskikastia suosien hyv\xc3\xa4tuloisia (mik\xc3\xa4\xc3\xa4n maa ei suosi pienituloisia), mutta ei ole l\xc3\xa4hell\xc3\xa4k\xc3\xa4\xc3\xa4n esimerkiksi Yhdysvaltojen j\xc3\xa4rjestelm\xc3\xa4n ep\xc3\xa4tasa-arvoisuutta (indeksi yli kaksi kertaa suurempi).  Vuoden 2015 raportin tulokset l\xc3\xb6ytyv\xc3\xa4t t\xc3\xa4\xc3\xa4lt\xc3\xa4._NEWLINE_World Health Organizationin vuonna 2000 julkaiseman raportin mukaan suomalaisten elinajanodote oli maailman 20 korkein, 70,5 vuotta, Japanin pit\xc3\xa4ess\xc3\xa4 k\xc3\xa4rkipaikkaa nelj\xc3\xa4 vuotta pidenn\xc3\xa4lle odotteella. Lasten hengiss\xc3\xa4 selviytymisen tasa-arvon indeksi oli my\xc3\xb6s korkea, 0,975, maksimin ollessa 1,000. Kokonaisarvioinnissa (Overall health system attainment in all Member States, WHO index, estimates for 1997) Suomen terveydenhuoltoj\xc3\xa4rjestelm\xc3\xa4 oli sijoitettu sijalle 22 (hajonnan ollessa v\xc3\xa4lill\xc3\xa4 13-25).'